Søren Søndergaard (EL), 2003-12-03:
Nu tror jeg ikke, jeg brugte ordet onde.
Det tror jeg vist ikke der er nogen der kan dokumentere. Men det er fuldstændig korrekt, at jeg vil fastholde, at den politik, man vedtager herinde, har nogle konsekvenser.
Det, der er dybt hyklerisk, er, at man med glæde igen og igen vedtager en politik, og når man så bliver konfronteret med konsekvenserne, så kommer man og siger, nej, det var heller ikke meningen lige i den konkrete sag.
Vi hørte jo også fra hr. Langballe, at selv hr. Langballe havde mødt nogle, hvor han overhovedet ikke kunne forstå, at de ikke kunne osv. Men dem er der bare mange af.
Hr. Langballe møder ikke dem alle sammen, men der er tusinder af dem, hvor man med rimelighed kan spørge, hvad baggrunden for det er, hvad årsagen er, og det var der ingen af de nævnte ordførere, som ville røre ved.
Det, der er årsagen til problemet, er, at man har den indfaldsvinkel, at over for lande, hvorfra der kommer mange asylansøgere, skal vi have en restriktiv visumpraksis.
Det betyder jo, at man retter bager for smed, det betyder jo, at man siger, at hvis der er et land, hvorfra der kommer mange asylansøgere, så bedømmer man som udgangspunkt i Udlændingestyrelsen, at den sag ikke kan give visum, når folk søger derfra, fordi de skal besøge deres fætter, eller de skal besøge deres mor, eller de skal besøge deres søn, eller hvad de skal.
Lige præcis den praksis vil man fortsætte, det fremgår fuldstændig krystalklart af den redegørelse, som er lavet, som man i øjeblikket behandler i Integrationsministeriet.
O.K., det kan selvfølgelig være, regeringen ikke følger den redegørelse, men det går jeg ud fra den gør.
Men det fremgår fuldstændig krystalklart, at lige præcis den praksis vil man fortsætte. Derfor vil vi blive ved med at have de her problemer, vi vil blive ved med at have de problemer, at man ikke kan forstå, hvorfor folk ikke kan få visum, og de kan ikke få visum, fordi de kommer fra et forkert land.
De har tilladt sig at komme fra et land, hvorfra der er mange, der søger asyl i Danmark, og derfor kan de ikke få visum.
Jeg er en lille smule overrasket, for jeg troede jo egentlig, at den store mærkesag for Dansk Folkeparti og for Venstre var at holde så mange af de fremmede ude fra at bosætte sig i Danmark.
Jeg troede sådan set, at det var det, der var pointen, og derfor forstår jeg heller ikke snakken om integration.
De skal have lov at være her i 14 dage, og så kan de selvfølgelig lave illegale ting.
De kan f.eks. gå under jorden i løbet af de 14 dage.
Man kan også sejle over fra Sverige til Danmark.
Det behøver man ikke noget visum for.
Man kan også gå over den dansk-tyske grænse.
Det behøver man heller ikke noget visum for.
Naturligvis kan man da lave illegale ting, det har bare ikke noget at gøre med, om man har visum eller ej.
Det er faktisk fuldstændig ligegyldigt.
Hvis man vil have illegalt ophold i Danmark, tror jeg, det dummeste, man kunne gøre, var at ansøge om et visum, fordi man både udleverer sin familie, plus man udleverer en hel masse personlige oplysninger.
Det skal der heller ikke være i det forslag, jeg har lavet.
Så synes jeg i øvrigt, at den politik med, at vi skal passe på ikke at få fremmede til Danmark, er en dårlig politik.
Jeg er glad for, at der er danskere, der tager ud og arbejder, jeg synes, det er fint, der kommer fremmede hertil for at arbejde, men det er en anden diskussion.
Det er slet ikke det, der er forslaget i dag.